‘જી દીદી, કુસુમ ઝડપભેર થાળી લઈને આગળ વધી. આરતીમાસીએ થાળીમાં રહેલા કંકુનો ચાંદલો કર્યો : મધુ, આ લાલ ધાગો તારા જમણે હાથે બાંધુ છું એ તારી રક્ષા કરશે અને આ છે બીજોરું, સાત દિવસ સુધી પાણીમાં નાખીને એ પાણીથી સ્નાન કરજે. આ છે કંકુ, જયારે તું રાજાને મળવા જાય ત્યારે યાદ રહે કે આ કંકુનો ચાંદલો તું કરશે એમાં કોઈ ગફલત ન થાય.. સમજી?’ આરતીએ બધો સામાન જાળવીને એક પેપરમાં વીંટાળી પ્લાસ્ટીકની કોથળીમાં મૂકી માધવીના હાથમાં મૂક્યો, જે આજ્ઞાંકિત બાળકીની જેમ માધવીએ લઈને પોતાને ખભે રાખેલાં ખલતામાં મૂકી દીધું. માધવીના ગળે ડૂમો બાઝ્યો હતો. ખબર નહીં કેમ પણ માસીને આ બધી વિધિ કરતાં જોઇને મન શંકાઓથી ભરાઈ ગયું હતું. કંઇક અમંગળ એંધાણ પારખીને આ બધું કર્યું હશે?